钦定古今图书集成/历象汇编/岁功典/第094卷 > 《云南志书》 > 大蜡赋〈以暮冬律变新阳载动为韵〉杨谏
## 钦定古今图书集成/历象汇编/岁功典/第094卷 > 《云南志书》 > 大蜡赋〈以暮冬律变新阳载动为韵〉杨谏

大蜡之祭兮，所以飨田神，赏农务，阴律穷元冬暮，星
迥于旧列，日极于馀度。必也介𠊨谋牲牷具狐裘以
黄皮，弁以素盖，欲息田夫而裒岁赋。夫搜索之谓蜡，
闭藏之谓冬，其索也可以举群祀，其藏也可以劳三
农。欲硕苗而不害，则迎猫暨于《田鼠》；俾昆虫之无作，
则祭坊与夫《水庸》。以夫月建丑，日在戌，磔牺牲之体，
所以尚其腥；登水草之菹，所以贵其质。咏《豳诗》以合
雅，击土鼓以应律。瑞穰穰，芬苾苾，百日之勤，一日之
荐，或酬或酢，既腾觚于无算；为宫为征，方播乐于六
变。命清祀兮在殷，复嘉平兮处秦。繄率仁而终义，实
革故而迎新。乐举斯陶，嗤子贡之来觌；礼成而出，美
仲尼之为宾。故圣人之举事也，务于崇劝戒，敦否臧。
树之瓜华，告多藏者必覆；致乎“女鹿”，示不德者斯亡。
岂惟乎其仪抑抑，其乐洋洋。是以伊耆之礼不易，大
罗之职有常。嗣岁将兴，或祈谷于上帝；人才不匮，或
观政于四方。则知德厚者必祀，功高者必载。司啬之
祐，维永瑞于我唐先。之神岂独见于前代。故曰“蜡
也。”移万人。登百种。可以志阴阳之变动。

大蜡　　　　　　　　　　　晋·裴秀

日躔星纪，大吕司辰。元象改次，庶众更新。岁事告成，
八蜡报勤。告成伊何，年丰物阜。丰禋教祀，介兹万祐。
报勤伊何，农功是归。穆穆我后，务兹烝黎。宣力菑亩，
沾体暴肌。饮享清祀，四方来绥。充牣郊甸，鳞集京师。
交错贸迁，纷葩相追。掺袂成幕，连衽成帷。有肉如丘，
有酒如泉。有肴如林，有货如山。率土同欢，和气来臻。
“祥风协顺，降祉自天。方隅清谧，嘉祚日延。与民优游，
享寿万年。”